Det er blevet sundere for medarbejderne i Billund Lufthavn at gå på arbejde. Mekanikerne i lufthavnen har nemlig opfundet en særlig strømforsyning.

Tidligere brugte lufthavnen dieselmotorer til at lave flystrøm, men det er godt for medarbejderne, at lufthavnen nu i stedet bruger elløsninger, mener seniorrådgiver for det Økologiske Råd, Kåre Press-Kristensen.

- Når de ansatte udsættes for mindre dieselos, så reduceres deres risiko for kræft, hjerte-kar-sygdomme og alvorlige luftvejslidelser, så det er en rigtig god idé, siger han.

Dieseloliepartikler er meget kræftfremkaldende ifølge Verdens Sundhedsorganisation, og derfor gælder det om at afskaffe alle de maskiner, der brænder diesel af, siger Kåre Press-Kristensen.

- Det er et ganske alvorligt arbejdsmiljøproblem, og derfor er det super godt, at Billund Lufthavn nu er gået ind og har udviklet en elløsning.

Københavs Lufthavn bakker op

Danske lufthavne har siden 2007 arbejdet målrettet for, at flere grønne el-initiativer skal erstatte dieselløsninger. Derfor ser lufthavnen i København positivt på opfindelsen i Billund.

- Det lyder som et rigtigt fornuftigt initiativ. Der er medarbejdere, der går ude blandt flyene i flere timer hver dag, og derfor er det vigtigt, at man som lufthavn sørger for, at luften er så ren som mulig, siger Søren Hedegaard Nielsen, pressechef for Københavns Lufthavn.

Der er mange fordele ved strømforsyningen, som kaldes en EL-GPU (Ground Power Unit). Det fortæller leder for Materielafdelingen i Billund Lufthavn, Niels Poulsen.

- Den her strømforsyning er lydløs. Der er i forvejen støj fra flyene, og kan vi minimere støjen, er det godt for medarbejderne. Og så kan vi spare 85 procent af totalomkostningerne ved at bruge strømforsyninger i stedet for dieselmotorer, siger han.

Udlandet er interesseret

Om året sparer Billund Lufthavn over 100.000 kroner, fordi de nu bruger de hjemmebyggede strømforsyninger. Og det er blevet bemærket, siger afdelingsleder Niels Poulsen.

- Det er en vindersituation økonomisk og for miljøet, og det har givet genklang i andre lufthavne i ind- og udland.

Strømforsyningen kan nå 55 meter ud på flyenes holdepladser, og derfor er der stadig enkelte gange, hvor dieselmotorerne skal i brug. Men det kan der måske laves om, siger mekaniker og opfinder af strømforsyningen, Bo Kristensen.

- Idéerne stopper ikke her, det er en proces, der skal køre videre. Det stopper ikke med udviklingen af den her EL-GPU, mener han.